<classify> MAONESHO ya Viwanda, Biashara na Uwekezaji katika Mkoa wa Pwani yanafunguliwa leo na Makamu wa Rais, Samia Suluhu Hassan.Mkuu wa Mkoa wa Pwani, Evarist Ndikilo aliwaambia waandishi wa habari jana maonesho hayo ambayo hadi wakati anazungumza mabanda zaidi ya 200 yalikuwa yakiandaliwa, yatafungwa Oktoba 23, mwaka huu na Waziri Mkuu mstaafu, Mizengo Pinda.Ndikilo alisema keshokutwa Jumamosi Oktoba 19, mwaka huu kutakuwa na Kongamano la Fursa za Uwekezaji mkoani Pwani ambalo mgeni rasmi anatarajiwa kuwa Waziri Mkuu, Kassim Majaliwa.Alisema malengo ya kuandaa maonesho ya viwada ni pamoja na kuonesha namna Mkoa wa Pwani unavyotekeleza maagizo ya serikali ya kujenga viwanda. Kuhusu kongamano, alisema linatokana na maelekezo ya Waziri Mkuu Majaliwa ambaye aliagiza kila mkoa unatakiwa kuandaa makongamano pamoja na mwongozo kwa wawekezaji.Maagizo hayo aliyatoa mwaka jana wakati wa Jukwaa la Biashara mkoani Tabora. Alisema keshokutwa mkoa utazindua rasmi mwongozo wa Uwekezaji Mkoa wa Pwani ulioandaliwa na Taasisi ya Tafiti za Kiuchumi na Kijamii ESRF kwa ufadhili wa Shirika la Umoja wa Mataifa kuhusu Maendeleo UNDP nchini.Alisema kutokana na mvua ambazo zimekuwa zikinyesha na kusababisha matope, maonesho ya viwanda yamehama kutoka Viwanja vya Sabasaba Picha ya Ndege hadi kwenye viunga vya Ofisi ya Mkuu wa Mkoa. Alisema washiriki wa maonesho ni wawekezaji wenye viwanda vikubwa, viwanda vya kati na vidogo, taasisi mbalimbali wezeshi takribani 15 pamoja na taasisi za fedha.Aliwataka wananchi wa Mkoa wa Pwani na mikoa ya jirani kuja kwa wingi kushiriki kwenye maonesho kwa kuwa hayana kiingilio ikiwa ni pamoja na kujinunulia bidhaa mbalimbali kwa bei poa.  <topic>: KITAIFA 